**N Á V R H**

**Vyhláška**

**Ministerstva práce, sociálnych vecí a rodiny Slovenskej republiky**

**z .....,**

**ktorou sa ustanovuje vzor dôchodkovej prognózy a podrobnosti o obsahu dôchodkovej prognózy**

 Ministerstvo práce, sociálnych vecí a rodiny Slovenskej republiky podľa § 226b ods. 6 zákona č. 461/2003 Z. z. o sociálnom poistení v znení zákona č. ..../2023 Z. z. ustanovuje:

**§ 1**

(1) Vzor dôchodkovej prognózy je uvedený v prílohe.

(2) V dôchodkovej prognóze možno použiť hypertextové prepojenie.

(3) Na účely zostavenia dôchodkovej prognózy sa za hypertextové prepojenie považuje zvýraznený text uvedený v dôchodkovej prognóze zasielanej poistencovi v elektronickej podobe, ktorým sa zabezpečuje priame prepojenie na webové sídlo alebo jeho časť.

**Pravidlá na určenie dôchodkových prognóz**

**§ 2**

(1) Dôchodkové prognózy uvedené v prílohe sa zostavujú na základe

1. aktuálnej hodnoty priemerného osobného mzdového bodu,
2. aktuálne získaného obdobia dôchodkového poistenia,
3. predpokladanej aktuálnej dôchodkovej hodnoty,
4. veku podľa § 3,
5. predpokladanej inflácie,
6. produktivity práce,
7. vekového bonusu.

(2) Aktuálnosť parametrov, predpokladov a pravidiel na určenie dôchodkových prognóz sa prehodnotí najmenej raz za tri roky.

**§ 3**

Dôchodkový vek poistenca alebo predpokladaný dôchodkový vek poistenca na účely určenia prognóz dôchodku je vek potrebný na nárok na starobný dôchodok podľa osobitného predpisu.[[1]](#footnote-1)

**§ 4**

Toto opatrenie nadobúda účinnosť .... .

Príloha k opatreniu č. .... Z. z.

VZOR

DÔCHODKOVÁ PROGNÓZA

Dôchodková prognóza obsahuje:

1. meno, priezvisko a rodné číslo poistenca,
2. dátum, ku ktorému sa vzťahujú informácie uvedené v dôchodkovej prognóze,
3. dôchodkový vek poistenca alebo predpokladaný dôchodkový vek poistenca,
4. získané obdobie dôchodkového poistenia,
5. aktuálnu hodnotu priemerného osobného mzdového bodu,
6. informáciu o základnej prognóze starobného dôchodku a starobného dôchodku zo starobného dôchodkového sporenia, ktorá zahŕňa základný scenár, optimistický scenár a pesimistický scenár vychádzajúci z možných ekonomických scenárov a z možných scenárov vývoja parametrov, ktoré majú vplyv na výšku starobného dôchodku a starobného dôchodku zo starobného dôchodkového sporenia,
7. informáciu o alternatívnej prognóze starobného dôchodku a starobného dôchodku zo starobného dôchodkového sporenia alebo informáciu o alternatívnej prognóze starobného dôchodku, predčasného starobného dôchodku, starobného dôchodku zo starobného dôchodkového sporenia a predčasného starobného dôchodku zo starobného dôchodkového sporenia vychádzajúce z možnej
	1. účasti poistenca na starobnom dôchodkovom sporení,
	2. zmeny skutočností rozhodujúcich pre určenie starobného dôchodku, predčasného starobného dôchodku, starobného dôchodku zo starobného dôchodkového sporeniaa predčasného starobného dôchodku zo starobného dôchodkového sporenia,
8. informáciu o vplyve inflácie na výšku prognózovaného starobného dôchodku, predčasného starobného dôchodku, starobného dôchodku zo starobného dôchodkového sporenia a predčasného starobného dôchodku zo starobného dôchodkového sporenia,
9. informácie týkajúce sa poistenca, ktorému bola dôchodková prognóza poskytnutá, o stave plnenia podmienok nároku na starobný dôchodok a predčasný starobný dôchodok,
10. všeobecné informácie o starobnom dôchodku, predčasnom starobnom dôchodku, starobnom dôchodku zo starobného dôchodkového sporenia a predčasnom starobnom dôchodku zo starobného dôchodkového sporenia,
11. všeobecné informácie o dôchodkovej prognóze.

Všeobecné zásady zostavenia dôchodkovej prognózy:

Základnými individuálnymi premennými, ktoré vstupujú do výpočtu dôchodkovej prognózy sú aktuálna hodnota priemerného osobného mzdového bodu, aktuálne získané obdobie dôchodkového poistenia a zostávajúce obdobie dôchodkového poistenia, ktoré je v zásade ohraničené dovŕšením dôchodkového veku, resp. predpokladaného dôchodkového veku.

Pri odhade budúcej výšky vymeriavacieho základu (vekového bonusu) je zohľadnený vývoj príjmovej funkcie poistencov vypočítaný na základe agregovaných údajov o relatívnych príjmoch poistencov v jednotlivých vekových kohortách voči priemernej mzde v hospodárstve SR Údaje o raste produktivity práce vychádzajú z projekcie Európskej komisie „Ageing Report“.

Predpoklady pre dôchodkový vek sú kalkulované na základe údajov reportovaných Eurostatom v rámci populačnej projekcie EUROPOP. Projekcia EUROPOP je zverejnená v rámci voľne prístupnej databázy na oficiálnom webovom sídle Eurostatu. Aktuálna databáza k populačnej projekcii EUROPOP 2019 je dostupná na:

 <https://ec.europa.eu/eurostat/web/population-demography/population-projections/database>

Dôchodková prognóza zasielaná Sociálnou poisťovňou musí byť aktuálna, pravdivá a nezavádzajúca. Z tohto dôvodu sa navrhuje, aby sa parametre, predpoklady a pravidlá na určenie dôchodkovej prognózy pravidelne aktualizovali, a to minimálne raz za tri roky. Ministerstvo práce, sociálnych vecí a rodiny Slovenskej republiky na základe takéhoto preskúmania posúdi, či zmeny v uvedených parametroch, predpokladoch a pravidlách na určenie dôchodkovej prognózy vyžadujú revidovanie a novelizáciu návrhu opatrenia.

1. § 65 ods. 2 a 3 zákona č. 461/2003 Z. z. o sociálnom poistení v znení neskorších predpisov. [↑](#footnote-ref-1)